|  |  |  |  |  |
| --- | --- | --- | --- | --- |
|  |  |  |  |  |
| Päivähoitoyksikkö / toimipisteOulunkylän englanninkielinen päiväkoti | Toimintakausi2021-2022 |
| Osoite Siltavoudintie 1, 00640 Helsinki |
| Puhelin09-7283965 / 050-5501126 | Sähköpostiosoiteinfo@kindergarten.fi |
| Päivämäärä jolloin esiopetuksen toimintasuunnitelma on käsitelty ja hyväksytty | Päiväkodin johtajan allekirjoitus ja nimenselvennys      |

|  |
| --- |
| **Oppimisympäristön ja pedagogisen toiminnan kuvaus** Päiväkodissa toimii 14 lapsen esiopetusryhmä. Esikoulun toiminta-aika on ma-pe klo 9-13. Lapsen esiopetuspäivä koostuu normaalisti aamupiiristä, ohjatusta toiminnasta, ulkoleikeistä, ruokailusta ja päivälevosta.Esiopetusta toteutetaan pääsääntöisesti esikoululuokassa. Välillä toiminta tapahtuu päiväkodin salissa, taidehuoneessa tai muissa erilaisissa retkikohteissa. Ruokailu ja lepo tapahtuvat yhdessä toisen ryhmän kanssa ruokahuoneessa ja salissa. Vapaan leikin aikana myös kaikki muut päiväkodin tilat ovat lasten vapaassa käytössä. Päiväkodin lähiympäristöä (kirjasto, Nuorisotalon jumppasali, lähipuistot, metsä) hyödynnetään viikoittain. Esikoulussa käydään myös säännöllisesti muissa retkikohteissa (esim. teatteri, liikuntapuisto, museot, liikennekaupunki).Toimintakaudella esikoulussa painottuvat hyvät kaveritaidot, kiusaamisen ehkäiseminen sekä omien vahvuuksien tukeminen/esiintuominen. Teemme erilaisia työpajoja/harjoitteita, joissa korostuvat yhdessä tekeminen, toisen auttaminen sekä hyvät käytöstavat. Paneudumme omiin ”supervoimiin” eli korostamme jokaisen omia vahvuuksia ja asioita, joissa lapsi on hyvä. Opettaja havainnoi ja järjestää leikkitilanteita, joissa vahvistetaan lasten kaverisuhteita sekä ryhmäytymistä. Samalla opettaja havainnoi tarkemmin lasten leikkitaitoja. Esikoululaisten kanssa painotamme myös läpi toimintakauden monipuolista liikkumista ja esikouluvuoden aikana tutustutaan erilaisiin tapoihin liikkua. Osallistumme ainakin uima- ja jalkapallokouluun, käymme luistelemassa ja lasten toiveesta teemme muutaman erilaisen lajikokeilun. Metsässä käymme retkillä joka toinen viikko yhtenä aamupäivänä  |
| **Oppimiskokonaisuudet, teemat, projektit**Sadonkorjuu (lähiruoka, viljely, terveellinen ruokavalio) sekä Nenäpäivä ja siihen liittyvä tematiikka (toisista huolehtiminen, erilaisuuden arvostaminen, hyväntekeväisyys) ovat syksyn isoja teemoja. Lisäksi vietämme Halloweenia ja juhlimme Suomen itsenäisyyttä. Liikumme paljon luonnossa ja työstämme omia luontopäiväkirjoja. Esikoulun suunnitelmiin jätetään kuitenkin myös liikkumavaraa niin että lapsen kiinnostuksesta kumpuvia aiheita ja teemoja voidaan käsitellä ja ottaa osaksi opetusta. Koko kevätpuolisko keskitytään yhteen teemaan, joka valitaan yhdessä esikoululaisten ja päiväkodin aikuisten kanssa. Myös kaikki muut päiväkodin ryhmät tulevat käsittelemään kyseistä teemaa koko kevätkauden. Erilaiset opetuksen tavoitteet tullaan yhdistämään kevään teemaan, ja siihen liittyviä ilmiöitä tutkitaan monista näkökulmista. Kaveritaidot sekä omien vahvuuksien tukeminen pysyvät toiminnassa mukana läpi vuoden. Esiopetuksessa on käytössä Seikkailujen eskari-kirjasarja, jonka monipuolista oppimismateriaalia hyödynnämme paljon. Varsinaista kirjaeskaria toteutamme kaksi kertaa viikossa. |
| **Laaja-alainen osaaminen** Ajattelu ja oppiminenLapsen ajattelun kehitystä tuetaan haastamalla lapsia pohtimaan asioita itse ja oivaltamaan antamatta juurikaan valmiita vastauksia. Lapsia kannustetaan kokeilemaan ja opettelemaan myös heille vaativia asioita ja heitä ohjataan kysymään ja kyseenalaistamaan. Lasten kanssa keskustellaan asioista ja toimintaa suunnitellaan sekä arvioidaan yhdessä. Työskentelylle taataan hyvä työrauha ja rauhalliset, mutta innostavat puitteet. Lasta autetaan havaitsemaan omaa edistymistään ja oppimistaan keskustelemalla, palauttamaan tilanteita mieleen käyttämällä apuna vanhoja kuvia ja haastatteluja. Lasta kannustetaan luottamaan itseensä sekä omiin taitoihinsa ja opetetaan olemaan vertaamatta muihin. Omia vahvuuksia tuetaan ja onnistumisista iloitaan heidän kanssaan. Painotetaan omaa ainutlaatuisuutta sekä uskoa omiin kykyihin, mutta kannustetaan myös toisia. Lapsille annetaan monipuolisesti mahdollisuuksia uusien asioiden kokemiseen ja heidän mielikuvitustaan ruokitaan erilaisten retkien, työpajojen, keskustelujen sekä leikkien muodossa.Kulttuurinen osaaminen, vuorovaikutus ja ilmaisuEsikoulussa vuorovaikutustaitoja ja yhteistyötaitoja harjoitellaan päivittäin erilaisten leikkien ja yhteistyöhön perustuvan toiminnan kautta. Esikoulukirjan tehtäviä tehdään itsekseen, mutta muussa toiminnassa lapsia kannustetaan tekemään yhteistyötä, auttamaan toisiaan ja pyytämään toisiltaan apua. Esikoulussa keskustellaan paljon siitä, mikä on mielipiteen ja faktan ero, ja opetellaan tunnistamaan ja kuuntelemaan eri näkemyksiä. Lapsia autetaan huomaamaan se, että kaikilla on erilaisia vahvuuksia ja kuinka paras lopputulos syntyy jokaisen omasta erilaisesta vahvuudesta. Lasten kulttuuri-identiteetin kehitystä tuetaan tutustumalla monipuolisesti suomalaiseen kulttuuriin (teemoina erityisesti luonto, ruoka, itsenäisyys, kieli, musiikki, juhlat). Lasten kanssa keskustellaan myös muista kulttuureista ja uskonnoista silloin, kun ne tulevat luonnollisesti esille lasten arjessa esimerkiksi mieleen heräävinä kysymyksinä. Myös englantilainen ja amerikkalainen kulttuuri ovat vahvasti läsnä arjessa mm. puhutun englanninkielen, laulujen ja juhlien kautta. Monikulttuurinen työntekijä- ja opiskelijaporukka tuovat kulttuurista rikkautta esikoululaisten arkeen.Itsestä huolehtiminen ja arjen taidotLapsia ohjataan huolehtimaan itsestään, toisista, omista tavaroista ja yhteisestä ympäristöstä. Lasten kanssa pohditaan heidän hyvää oloaan edistäviä ja haittaavia tekijöitä. Lasten kanssa puhutaan riittävän liikunnan ja levon tärkeydestä sekä terveellisen ja monipuolisen ruokavalion merkityksestä. Lapsia ohjataan liikkumaan ja toimimaan turvallisesti lähiliikenteessä. Lapsia kannustetaan itse miettimään, minkälaiset vaatteet ovat säänmukaiset ja mitä ruokia lapsen kannattaa pyytää paljon tai vähän. MonilukutaitoMonilukutaito on kykyä tulkita ja tuottaa erilaisia viestejä (kirjoitettuja, puhuttuja, audiovisuaalisia ja digitaalisia). Lapsia ohjataan sekä kuluttamaan ja tulkitsemaan että itse tuottamaan ja muokkaamaan erilaisia viestejä. Lapsille tarjotaan erilaisia kulttuuripalveluja (esim. elokuvia, teatteria ja musiikkia) ja heitä kannustetaan tutkimaan erilaisia viestejä, kuvia, kylttejä ja tekstejä. Tieto-ja viestintäteknologinen osaaminenLasten kanssa tutustutaan erilaisiin tieto- ja viestintäteknologisiin laitteisiin, peleihin ja palveluihin. Esikouluryhmän digivälineitä, kuten tablettia ja tietokonetta, käytetään oppimistilanteissa. Lasten kanssa harjoitellaan tiedonhakua ja pohditaan tiedon luotettavuuteen liittyviä tekijöitä. Lasten kanssa puhutaan pelien ikärajoista ja moraalista, joka liittyy digimaailmaan.Osallistuminen ja vaikuttaminenToiminnan suunnittelussa ja toteutuksessa huomioidaan lasten kiinnostuksen kohteet, tarpeet ja toiveet, jotka saadaan selville lapsia havainnoimalla, yhdessä keskustelemalla ja haastattelemalla. Retkiä, tuokioita ja tapahtumia suunnitellaan ja ideoidaan yhdessä lasten kanssa. Opettaja varmistaa, että jokaista lasta kuullaan ja jokaisen ideat huomioidaan toiminnan suunnittelussa. |
| **Toiminnan dokumentointi ja arviointi** Käytössämme olevaan Kindiedays-sovellukseen päivitetään viikoittain toimintaamme tavoitteineen sekä arviointeineen, jonka vuoksi vanhemmat saavat jatkuvasti tietoa toiminnastamme. Lasten toimintaa dokumentoidaan myös kuvin. Kaikki kuvat jaetaan vanhemmille sähköpostilla ja osa kehitetään lapsen Kasvun kansioon muistoksi. Lapsille tehdyt haastattelut, kyselyt ja itsearvioinnit taltioidaan myös Kasvun kansioon. Lapsilla on käytössä omat päiväkirjat (leikkilokit), joihin he tallentavat itselle tärkeitä muistoja ja kokemuksia kuvin ja tekstein. Kasvun kansioihin laitetaan myös lapsen tekemiä kuvallisia ja kirjallisia tuotoksia, jotka he saavat itse sinne laittaa. Kansiot ovat lasten ulottuvilla ja he saavat tutkia niitä aina halutessaan. Yhdessä lasten kanssa tuotettuja mediasisältöjä voidaan jakaa sosiaaliseen mediaan tai päiväkodin nettisivuille. |
| **Huoltajien osallisuus**Päiväkodin toimintakulttuuriin kuuluu aktiivinen yhteistyö vanhempien kanssa. Leops-keskusteluissa huoltajat pääsevät ehdottamaan ja ideoimaan toimintaa ja retkiä sekä esittämään mahdollisia erityistoiveitaan. Päivittäisissä tuonti- ja hakutilanteissa opettaja ottaa aikaa kohdata vanhempi ja keskustella lapsen päivästä rauhassa vanhemman kanssa. Vanhempien kanssa tehtävä yhteistyö on avointa, rehellistä ja kaikkiin vanhempiin luodaan lämpimät suhteet.Huoltajille viestitetään esiopetuksen toiminnasta sähköpostitse ja KindieDays-sovelluksen kautta. Kindiedays-sovellukseen arvioidaan toimintaa jaJoka viikko päiväkodin vanhemmille lähetetään yhteinen viikkokirje, jossa kerrotaan lyhyesti viikon tapahtumista ja seuraavan viikon ohjelmasta. |
| **Yhteisöllinen oppilashuolto** Esiopetuksessa lapsille annetaan kannustavaa palautetta, huolenpitoa ja apua ongelmatilanteissa. Lapset saavat vaikuttaa toimintaympäristöönsä ja yhdessä miettiä, miten se olisi mahdollisimman viihtyisä sekä tutkimiseeen, oppimiseen ja leikkeihin houkutteleva. Lasten välistä kanssakäymistä havainnoidaan ja heitä autetaan ratkomaan tilanteet reilusti ja toisia kunnioittaen. Vanhemmille kerrotaan niin hyvistä kuin haastavistakin tilanteista. Erilaisten pelien ja tehtävien avulla lapsia kannustetaan toimintaan, joka vaatii yhteistyötä. Mahdollisiin kuisaamistilanteisiin puututaan tiukasti ja asia selvitetään aina kaikkien asiaan osallistuneiden kanssa. Kaveritaitojen tukeminen on vahvasti koko päiväkodin arjessa läpi vuoden.  |
| **Eri kieli- ja kultturitaustaisten lasten suomi toisena kielenä opetuksen järjestelyt ja äidinkielen tuki**Toimintakaudella 2021-2022 esiopetusryhmässä ei ole tarvetta suomi toisena kielenä –opetukselle. |
| **Perusopetukseen valmistavan opetuksen järjestelyt esiopetuksessa**Toimintakaudella 2021-2022 esiopetusryhmässä ei ole tarvetta perusopetukseen valmistavalle opetukselle. |
| **Yleistä, tehostettua ja erityistä tukea saavien lasten esiopetuksen järjestelyt**Toimintakaudella 2021-2022 esiopetusryhmässä ei ole tarvetta erityisopetukselle.Mikäli esiopettaja näkee aiheelliseksi lapsen poikkeavan koulun aloituksen, siitä tiedotetaan huoltajille viimeistään vuodenvaihteessa, samalla järjestetään tapaaminen esiopettajan ja mahdollisten muiden osapuolten kanssa. |
| **Moniammatillinen arviontikeskustelu**  Teemme tarvittaessa yhteistyötä tulevan esiopetusryhmän lasten tuen tarpeen osalta yksityisen varhaiskasvatuksen kiertävän erityisopettajan, alueen esiopetuksen kuraattorin, alueen esiopetuksen psykologin tai perheneuvolan kanssa. | Keskustelun päivämäärä |
| **Esiopetuksen ja perusopetuksen välinen yhteistyö**Lähikoulun kanssa tehdään vuosittain yhteistyötä mm. nivelpalavereiden ja hattujuhlan muodossa. Koska lapset menevät kouluihin eri puolille pääkaupunkiseutua, koulun kanssa tehtävä yhteistyö toteutetaan joustavasti ja sen tarkoituksenmukaisuutta arvioidaan ryhmän tarpeiden mukaisesti. | Suunnitelman päivämäärä- |
| **Muut yhteistyötahot** Neuvolat, kelto, lähialueen muut esikouluryhmät, Mäkitorpan leikkipuisto, lähiseurakunta ja esikoululaisten tulevat koulut. |
| **Esiopetuksesta vastaava lto/elto**Saija Borges, lto |